Tegelikult oleks põnev lugeda pädevat analüüsi, kuidas ja miks Eesti portaalide kommentaariruumis vohav anonüümsus on sellisena välja kujunenud. Paljudes veebi muudes lõikudes - sh eestikeelses netis - pole tundmatuna esinemine ju päris nii endastmõistetav. Blogimaailmas võib vestluses osaleja kohta sageli leida piisavalt teavet, isegi kui ta kõikjal oma ees- ja perekonnanime ning positsiooni ei  afišeeri. Isegi täiesti juhuslikul internetikülalisel pole erilist probleemi välja uurida, kes on nt Seikatsu, Distant Signals või Petskratt. Igapäevased sotsiaalmeedia tarbijad teavad oma kontakte juba niigi.